## Sanitat inicia l’administració conjunta de la vacuna antigripal i contra la COVID-19 a fi d’immunitzar més d’1.350.000 persones

*** Marciano Gómez: “En total, està prevista l’administració de més de 2 milions de dosis de vacunes en 2.683 punts de vacunació, 417 dels quals són residències”
* Enguany es vacunarà també contra la grip els xiquets i xiquetes de menys de cinc anys (entre 6 i 59 mesos)
* Es prioritzarà vacunar residents en centres de persones majors i de diversitat funcional, població de més de 80 anys, personal sanitari i sociosanitari, persones d’entre 60 i 79 anys i la resta de grups de risc**

La Conselleria de Sanitat comença este dilluns, 16 d’octubre, la campanya d’immunització contra la grip, que s’administrarà de manera simultània amb la dosi de la vacuna contra el coronavirus per a tota la població a qui està indicada la doble immunització.

Segons el conseller de Sanitat, Marciano Gómez, l’objectiu d’esta campanya és “protegir la població més vulnerable, que pot patir complicacions a conseqüència de la seua situació personal”. El titular de Sanitat ha destacat que, “atesa la coincidència d’una part important de la població diana a la qual es dirigix la vacunació contra la grip i la vacunació contra la COVID-19, s’ha plantejat una campanya de vacunació conjunta”.

En concret, en la temporada 2023-2024, els objectius per a la vacunació contra la grip i la COVID-19 són aconseguir o superar cobertures de vacunació del 75 % en persones de més de 65 anys i en el personal sanitari i sociosanitari, així com superar el 60 % en embarassades i en persones amb altres condicions de risc. “Això suposa la immunització de més d’1.350.000 persones i l’administració de més de 2 milions de dosis de vacunes en 2.683 punts de vacunació, 417 dels quals són residències”, ha destacat Marciano Gómez.

**Vacunació conjunta**

Es recomana l’administració de la vacunació conjunta contra la grip i la COVID-19 a persones de 60 anys o més, així com persones de 5 anys o més ateses en centres de diversitat funcional i altres persones institucionalitzades de manera prolongada i residents en institucions tancades.

Així mateix, també es recomana l’administració conjunta a persones de menys de 60 anys amb patologies de risc; embarassades en qualsevol trimestre de gestació i dones durant el puerperi; persones que conviuen amb aquelles que tenen alt grau d’immunosupressió; personal de centres i establiments sanitaris i sociosanitaris públics i privats, i professionals que treballen en serveis públics essencials (Forces i Cossos de Seguretat de l’Estat, Bombers, Protecció Civil i personal que treballa en els serveis d’Emergències sanitàries).

**Priorització**

Es prioritzarà la vacunació a residents en centres de persones majors i de diversitat funcional; població de 80 anys i més; personal sanitari i sociosanitari; persones d’entre 60 i 79 anys, i resta de grups de risc.

La vacunació contra la COVID-19 i la grip de residents i treballadors s’ha iniciat als centres residencials per professionals sanitaris del mateix centre, amb el suport de personal de la Conselleria de Sanitat quan és necessari.

Per la seua banda, les persones de 80 anys o més es vacunaran contra la grip al centre de salut, i es farà coincidir amb l’administració de la dosi de vacuna contra la COVID-19.

En este sentit, la ciutadania pertanyent als grups de risc per als quals està indicada la vacunació contra COVID-19 i la grip pot sol·licitar cita des de l’app GVA +Salut i des de la web de la Conselleria de Sanitat, des de l’inici de la campanya.

Quant a la vacunació de les dones embarassades, s’aprofitaran els controls rutinaris de l’embaràs per a administrar la vacuna als centres de salut.

Pel que fa al personal sanitari dependent de la Conselleria de Sanitat, es vacunarà pels serveis de prevenció de risc laboral i/o de medicina preventiva. En Atenció Primària serà el personal del centre qui realitze la vacunació.

**Vacunació contra la grip**

Enguany esta campanya inclou, com a novetat, l’administració de la vacuna entre els valencians de més de 60 anys, en lloc dels 65 anys que estaven establits fins ara. Una altra de les novetats és que inclou els xiquets i xiquetes de menys de cinc anys sans (entre 6 i 59 mesos), a fi d’immunitzar el nombre més gran possible de ciutadans i previndre contagis.

Els xiquets d’entre 6 i 59 mesos sense patologia es vacunaran contra la grip en qualsevol moment des de l’inici de la campanya de vacunació, sense que interferisca en la vacunació de la resta de grups.

Així mateix, com ja va anunciar el conseller de Sanitat, una altra de les novetats de la campanya d’esta temporada 2023-2024 és que per primera vegada s’utilitzarà a la Comunitat Valenciana una vacuna atenuada intranasal en xiquets d’entre 2 i 4 anys, que oferix més protecció contra la infecció pel virus de la grip, és més fàcil de subministrar i menys agressiva, ja que evita la injecció.

També està previst vacunar contra la grip les persones de 5 a 59 anys que presenten més risc de complicacions derivades de la grip, com ho són: les persones entre 5 i 18 anys que reben tractament prolongat amb àcid acetilsalicílic, pel risc de desenvolupar una síndrome de Reye; les persones amb exposició laboral directa a animals o a les seues secrecions en granges o explotacions avícoles, porcines, de visons o de fauna silvestre (aus, senglars o mustèlids), i les persones fumadores.

**Vacuna COVID-19**

Quant a la vacuna contra la COVID-19 que s’administrarà, és la que recomanen com a òptima l’Organització Mundial de la Salut (OMS) i l’Agència Europea del Medicament (AEM). Es tracta de la vacuna d’ARNm obtinguda a partir de la soca Omicron XBB.1.5.

Fecha: 14/10/2023